钦定古今图书集成/明伦汇编/氏族典/第052卷 > 《廖用贤尚友录》 > 韦孝宽
## 钦定古今图书集成/明伦汇编/氏族典/第052卷 > 《廖用贤尚友录》 > 韦孝宽

按《周书韦孝宽传》：“叔裕，字孝宽，京兆杜陵人也。少以
字行，世为三辅著姓。孝宽沈敏和正，涉猎经史。弱冠，
属萧宝夤作乱关右，乃诣阙请为军前驱。朝廷嘉之，
即拜统军，随长孙承业西征，每战有功，拜国子博士，
行华阴郡事。杨侃出镇潼关，引为司马。永安中，授宣
威将军、给事中，寻赐爵山北县男。普泰中，以都督从”
源子恭镇襄城，以功除浙阳郡守。时独孤信为新野郡守，荆部吏人号为“联璧。”孝武初，文帝赴雍州，命孝
宽随军。及克潼关，即授弘农郡守。从擒窦泰，兼左丞，
节度宜阳兵马事。复破东魏将任祥、尧雄于颍川。又
下豫州，获刺史冯邕。又从战于河桥。时大军不利，乃
令孝宽行宜阳郡事。寻迁南兖州刺史。是岁，东魏将
段琛据宜阳，遣其扬州刺史牛道恒扇诱边民。孝宽
出奇兵掩袭，擒道恒及琛等，崤、渑遂清。大统五年，进
爵为侯。八年，转晋州刺史。寻移镇玉壁，兼摄南汾州
事。进授大都督。十二年，齐神武倾山东之众至于城
下，尽攻击之。术、孝宽咸拒破之，神武遁去。魏文帝嘉
孝宽功，授骠骑大将军、开府仪同三司，进爵建忠郡
公。废帝二年，为雍州刺史。恭帝元年，与于谨伐江陵，
平之，以功封穰县公。还，拜尚书右仆射，赐姓宇文氏。
二年，周文北巡，命孝宽还镇玉壁。周孝闵帝践祚，拜
小司徒。明帝初，参麟趾殿学士，考校图籍。保定初，以
孝宽立勋玉壁，遂于玉壁置勋州，仍授勋州刺史。四
年，进位柱国。天和五年，进爵郧国公。齐丞相斛律明
月辅翼幼主，孝宽作谣歌遗之于邺，明月竟以此诛。
建德之后，武帝志在平齐，孝宽疏陈三策。尔后大举
再驾而定山东，卒如孝宽之策。赵王招率兵出稽胡，
与大军犄角，敕孝宽为行军总管，围守华谷，以应接
之。孝宽克其四城。武帝平晋州，复令孝宽还旧镇。及
帝凯还，诏孝宽随驾还京。拜大司空，出为延州总管，
进位上柱国。大象元年，除徐兖等十一州、十五镇诸
军事、徐州总管。又为行军元帅，率众攻寿阳，拔之，江
北悉平。军还，至豫州，宇文亮举兵反，孝宽获之。隋文
帝辅政，时尉迟迥先为相州总管，诏孝宽代之。孝宽
疑有变，驰还。六月，诏发关中兵，以孝宽为元帅东伐。
孝宽随机讨之，关东悉平。十月，凯还京师。十一月薨，
时年七十二，谥曰襄。子总寿、霁津知名。